**Puhepaja 2**

Tervetuloa puhepajaan! Puhepajassa pääset harjoittelemaan seminaariesitystäsi ja saat esityksestäsi palautetta. Pääset myös harjoittelemaan palautteenantoa toisille opiskelijoille.

Tehtävä: 10 min puhe-esityksen suunnittelu ja harjoittelu

**Tehtävä**

Valmistele 10 min kestävä puhe-esitys kandidaatintyöstäsi. Tehtävänäsi on kertoa työstäsi mahdollisimman asiantuntevasti, innostavasti ja vakuuttavasti.

**Aiheen rajaus**

Mieti, mikä on esityksesi ydinviesti. Rajaa esityksesi niin, että sisältö tukee ydinviestin välittymistä. Tarkoitus ei ole raportoida koko työtä vaan kertoa oman työn ydinkohdista kiinnostavalla tavalla. Kerro mitä tutkit ja miksi, tutkimusmenetelmät, keskeiset tulokset ja johtopäätökset. Jos työsi on vielä keskeneräinen, voit esitellä siitä joitain osia. Voit kertoa esimerkiksi siitä, miten työ etenee ja millainen kokonaisuus tulee olemaan.

**Kohdeyleisö**

Pohdi yleisöäsi etukäteen. Ketkä ovat kuulijoitasi seminaarissa ja mitä he odottavat esitykseltäsi? Mieti miten voisit kohdentaa esitystäsi juuri heille.

**Tavoite**

Täsmennä esityksesi tavoite. Esityksesi yleisenä tavoitteena voi olla esimerkiksi vakuuttaa kuulijat tutkimuksesi tärkeydestä ja luotettavuudesta sekä herättää aiheesta innostunutta keskustelua.

**Havainnollistaminen**

Ota mukaasi mahdollinen esitysmateriaali (esim. PowerPointit) omalla koneella, muistitikulla tai verkon kautta. Voit halutessasi käyttää esityksessäsi myös muuta havaintomateriaalia (kuten tuotteita, esineitä, esitteitä, valkotaulua). Suunnittele myös kielellistä havainnollistamista. Pohdi asiaasi havainnollistavia esimerkkejä, kokemuksia, tarinoita, vertauksia ja kysymyksiä.

**Harjoitteleminen**

10 minuuttia on lyhyt aika puhe-esitykselle. Puhepajan ja oman esityksesi onnistumisen kannalta on tärkeää, että harjoittelet esitystäsi etukäteen sekuntikellon kanssa. Jos esityksesi on kuitenkin vielä keskeneräinen, sekään ei haittaa. Tärkeintä on, että saavut paikalle. Tarkoitus on harjoitella, ei suorittaa. Puhepajassa saat hyvässä hengessä esityksestäsi palautetta sekä opettajalta että toisilta puhepajan osallistujilta.

**Itsereflektio & oma video**

Harjoitus videoidaan ja saat puhepajan jälkeen sähköpostitse linkin omaan videoosi. Katso video ja kirjoita lyhyt pohdinta (noin ½ sivua). Pohdi missä onnistuit ja missä asioissa voisit kehittyä. Tarkastele omien kokemustesi lisäksi myös esiintymistäsi palautetteen näkökulmasta, jota sait puhepajassa.